איליה סוצקבר

איליה סוצקבר (נולד ב־1986) הוא מדען ישראלי - קנדי בתחום מדעי המחשב. מתמחה בתחום בינה מלאכותית. כיהן כמדען הראשי של חברת OpenAI. תרם רבות להתפתחות תחום למידת מכונה בדגש ללמידה עמוקה - רשתות נוירונים רבודות. היה מפתח שותף לרשת AlexNet, הוא נחשב כממציא הרשתות שעוסקות בפתרון "מידע סדרתי" - כלומר, מידע שבו יש חשיבות לסדר ההופעה של הנתונים ב"ממד הזמן" - כמו טקסט או מוזיקה. היה בצוות המפתחים של AlphaGo - התוכנה שניצחה את אלוף העולם במשחק ה"גו", יותר מעשור לפני התחזיות האופטימיות ביותר של המדענים (במסגרת חברת DeepMind). היה גם בצוות המפתחים של TensorFlow - סביבת פיתוח לרשתות נוירונים, מתוצרת "גוגל". סוצקבר נולד בניז'ני נובגורוד, רוסיה, שנקרא אז "גורקי", באותה תקופה חלק מברית המועצות. בגיל 5 עלה עם משפחתו לישראל, ואת שנותיו המעצבות בילה בירושלים. בין השנים 2000–2002 למד באוניברסיטה הפתוחה, בישראל. את התואר הראשון, השני והדוקטורט השלים באוניברסיטת טורונטו שם למד אצל ג'פרי הינטון, מי שנחשב ל"אבי הבינה המלאכותית המודרנית". ב 2012, לאחר שסיים את לימודיו, עבר לאוניברסיטת סטנפורד, שם עבד, במסגרת פוסט דוקטורט עם אנדרו אנג. לאחר מכן חזר לאוניברסיטת טורונטו והצטרף לחברה שג'פרי הינטון הקים. חברת גוגל קנתה את החברה בה עבד וכך הפך לחוקר ב"גוגל" בקבוצת מחקר שנקראת Google Brain. במסגרת עבודתו ב"גוגל" פיתוח את הרשתות שמטפלות במידע סדרתי, ביחד עם החוקרים Oriol Vinyals ו-Quoc Le. ב-2015, המגזין של המכון הטכנולוגי של מסצ'וסטס הכריז על איליה כאחד מ-35 היזמים המובילים בעולם, שגילם מתחת ל-35. בסוף 2015, החל סוצקבר לנהל את מיזם OpenAI. במאי 2020, במסגרת סדרת הראיונות המצולמים של לקס פרידמן מהמכון הטכנולוגי של מסצ'וסטס, איליה ולקס פרידמן ניהלו שיחה מקיפה בנוגע לאפשרות שתהיה "בינה מלאכותית כללית" בטווח הזמן הקרוב. איליה הציג דרך מחשבה מאוד אופטימית ובמסגרתה הוא הציע שאפשר לחשוב על יחסים בין בני האדם ל-AGI כאילו שבני האדם הם חברי הדירקטוריון ואילו ה-AGI יהיו המנכ"לים. בני האדם יוכלו להצביע בעד איזה AGI הם רוצים לבחור כמנהיג-מבצע מטעמם ותהיה בכך הרחבה לשיטה הדמוקרטית. לדבריו, אין סיבה שלא נצליח להטמיע ב-AGI "ערכים עמוקים" כמו שצורך בהגנה על בני האדם הוא ערך בסיסי כמו שהורים אנושיים דואגים לילדים שלהם. ב 17 בנובמבר 2023, החליט דירקטוריון OpenAI להדיח את סם אלטמן מכס המנכ"ל, כאשר איליה סוצקבר היה אחד התומכים במהלך. ב 15 במאי 2024 סיים סוצקבר את תפקידו ב- OpenAI. ב 19 ביוני 2024, איליה, ביחד עם שני מייסדים נוספים (דניאל גרוס ודניאל לוי), הכריזו על הקמת חברה חדשה שנקראת Safe Superintelligence Inc (סופר אינטליגנציה בטוחה). לחברה אמורים להיות שני מרכזי פיתוח, האחד בפאלו אלטו, קליפורניה, ארצות הברית של אמריקה והשני בתל אביב, ישראל. לדברי המייסדים, מבנה החברה אמור להבטיח שבכל נקודת זמן, להנהלת החברה יהיו תמריצים לפעול לפיתוח בינה מלאכותית בטוחה ולאוו דווקא להשיא את רווחי החברה - אם כי הם לא ציינו איך זה יבוצע. מדיה וקבצים בנושא איליה סוצקבר בוויקישיתוף אתר האינטרנט הרשמי של איליה סוצקבר (באנגלית) איליה סוצקבר, ברשת החברתית אקס (טוויטר) איליה סוצקבר, ברשת החברתית LinkedIn איליה סוצקבר, באתר פרויקט הגנאלוגיה במתמטיקה איליה סוצקבר, באתר dblp איליה סוצקבר, באתר גוגל סקולר אלעד בלובשטיין, אלכס קונרד וקרייג סמית, ‏בתוך OpenAI: שיחה עם מייסדי החברה שמשנה את העולם, באתר "פורבס ישראל", 12 ביוני 2023 פרסום של אוניברסיטת טורונטו הפודקסט המצולם של לקס פרידמן מראיין את איליה סוצקבר ממאי 2020 אסף גלעד, ‏זה הישראלי לשעבר שעומד מאחורי ההדחה המפתיעה ב-OpenAI, באתר גלובס, 18 בנובמבר 2023 נבו טרבלסי, המדען הראשי של OpenAI הודיע על עזיבה, באתר גלובס, ‏15 במאי 2024